หุ้นโรงไฟฟ้าเริ่มขยับรับกพช.ถกแผน PDP ฉบับใหม่พรุ่งนี้ ลุ้นขยาย PPA เอกชนรายใหญ่
หุ้นโรงไฟฟ้าเริ่มขยับรับ กพช.ถกแผน PDP ฉบับใหม่พรุ่งนี้ ลุ้นขยาย PPA โรงไฟฟ้าเอกชนรายใหญ่
23 ม.ค. 2562

ผู้สื่อข่าวรายงานว่า ราคาหุ้นบริษัท บีซีพีจี จำกัด (มหาชน) หรือ BCPG ล่าสุด ณ เวลา 15.15 น. อยู่ที่ระดับ 16.20 บาท บวก 0.40 บาท หรือ 2.53% มูลค่าซื้อขาย 143.74 ล้านบาท ,บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC อยู่ที่ระดับ 60.25 บาท บวก 2 บาท หรือ 3.43% มูลค่าซื้อขาย 249.32 ล้านบาท
อีกทั้ง บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER อยู่ที่ 0.56 บาท บวก 0.03 บาท หรือ 5.66% มูลค่าซื้อขาย 118.05 ล้านบาท ,บริษัท กันกุลเอ็นจิเนียริ่ง จำกัด (มหาชน) หรือ GUNKUL อยู่ที่ 3.04 บาท บวก 0.04 บาท หรือ 1.33% มูลค่าซื้อขาย 24.12 ล้านบาท
ขณะเดียวกัน บริษัท บี.กริม เพาเวอร์ จำกัด (มหาชน) หรือ BGRIM อยู่ที่ 29.25 บาท บวก 0.25 บาท หรือ 0.86% มูลค่าซื้อขาย 292.35ล้านบาท ,บริษัท บ้านปู เพาเวอร์ จำกัด (มหาชน) หรือ BPP อยู่ที่ 22.60 บาท บวก 0.10 บาท บวก 0.44% มูลค่าซื้อขาย 18.13 ล้านบาท
โดย บล.โนมูระ พัฒนสิน ระบุในบทวิเคราะห์ว่า ลุ้นความคืบหน้าแผนพัฒนากำลังผลิตไฟฟ้า (PDP) ของประเทศไทย ฉบับใหม่ปี 2561-2580 ที่จะเข้าสู่การพิจารณาของคณะกรรมการนโยบายพลังงานแห่งชาติ (กพช.) ในวันพรุ่งนี้ (24 ม.ค.) ซึ่งแนวโน้มภาครัฐให้ความสำคัญขยายสัญญาซื้อขายไฟฟ้า (PPA) โรงไฟฟ้าแบบ Conventional อาทิ โรงไฟฟ้าเอกชนรายใหญ่ (IPP)
ขณะที่กพช.จะมีการพิจารณาเรื่องการต่ออายุโรงไฟฟ้าเอกชนรายเล็ก (SPP) ในระบบ Cogeneration ด้วย ซึ่งจะส่งผลดีต่อหุ้นกลุ่มโรงไฟฟ้า โดยในส่วนของหุ้นบมจ.บี.กริม เพาเวอร์ (BGRIM) เด่น และได้อานิงสงส์เงินบาทแข็งค่า ซึ่งทุกการแข็งค่าของเงินบาท 1 บาท/ดอลลาร์ จะส่งผลกระทบต่อกำไรปกติปี 62 เท่ากับเติบโต 10%
นอกจากนี้ คาดกำไร 2562 ยังเป็นช่วงเติบโต 20.7% จากปีก่อนจากการเดินเครื่องผลิตไฟฟ้าเชิงพาณิชย์ (COD) โครงการ โซลาร์ฟาร์มในเวียดนาม และเติบโตต่อเนื่องถึงปี 2565 จนมีกำลังผลิตไฟฟ้าตามสัดส่วนร่วมทุนเพิ่มขึ้นกว่าเท่าตัวจากปี 2560 ขณะที่แรงกดดันจากการย้ายโรงไฟฟ้า BCPR1-2 และต่อสัญญา SPP ของ ABP1,2 และ BPLC1 ผ่านจุดต่ำสุดไปแล้ว และมี Upside จากโครงการเกาหลีใต้ และ CLMV อย่างไรก็ดีระยะสั้นคาดกำไรไตรมาส 4/61 ลดลงจากปีก่อน และจากไตรมาสก่อนจาก Unrealized FX loss และอัตรากำไรขั้นต้น จากต้นทุนก๊าซเพิ่มสูงขึ้น
ส่วนแนวโน้มกำไร 3 ปีนี้เติบโตดีมาก ทำให้ PE ratio ลดลงได้ในปีหลัง ๆ โดยPER62F ลดลงเหลือ 22.4x อยู่ในระดับที่เหมาะสม
ด้าน บล.เออีซี ระบุในบทวิเคราะห์ฯว่า กลุ่มโรงไฟฟ้า ลักษณะธุรกิจที่มีความสามารถสร้างกระแสเงินสดได้อย่างสม่ำเสมอ และเลือกหุ้นโรงไฟฟ้าที่ยังคงมีการเติบโตต่อเนื่องได้อีก 4-5 ปีข้างหน้า ได้แก่ BGRIM ปี 62 มีแผน COD โรงไฟฟ้าเพิ่มอีก 682MW ทำให้มีกำลังผลิตรวม 2.77GW ณสิ้นปี 62 และมีเป้าหมายระยะยาวในปี 65 ที่ 3.13GW, บมจ.บ้านปู เพาเวอร์ (BPP) ปี 62 มีแผน COD โรงไฟฟ้าเพิ่มอีก 312MW ทำให้มีกำลังผลิตรวม 2.48GW ณสิ้นปี 62 และมีเป้าหมายระยะยาวในปี 68 ที่ 4.3GW
ด้าน บมจ.กันกุลเอ็นจิเนียริ่ง (GUNKUL) ปี 62 มีแผน COD โรงไฟฟ้าโซลาร์อีก 105MW ทำให้มีกำลังผลิตรวม 401MW ณ สิ้นปี 62 และมีเป้าหมายระยะยาวในปี 65 ที่ 543MW
 